**Ұстаздық еткен жалықпас үйретуден балаға**

Топырақтанушы-микробиолог, биология ғылымдарының докторы, Халықаралық «Экология» ҒА академигі, әл-Фараби атындағы ҚазҰУ-де география, жерге орналастыру және кадастр кафедрасының проффесоры Мамутов Жекен Үмбетқұлұлы, 1939 жылдың 9 мамырында, Алматы облысына қарастсы Жамбыл ауданындағы Кастек ауылында дүниеге келген. 1962 жылы Абай атындағы Қазақ педагогикалық институтының жаратылыстану-география факультетінің биология, химия және ауыл шаруашылығы өндірісі бөлімін үздік бітріп, аталған оқу орнында оқытушы қызметін атқарды. Аспирантурада ҚазКСР ҒА топырақ институтында білім алған. Топырақ институтында аға лаборант, кіші ғылыми қызметкер, аға ғылыми қызметкер болып жұмыс атқарды. Тұзды топырақ биохимиясын зерттеу тобының, топырақ биохимиясы лабораториясының меңгерушісі және «Дархан» ғылыми-өндірістік кооператив төрағасы, ғылыми-өндірістік технология лабораториясының меңгерушісі қызметтерін де атқарды. 1996-2000 жылдары ҚХР келісім-шарт негізінде, оның бағдарламасы бойынша Қытай аумағының тұзданған топырағын игеру мақсатында «Жасыл индустрия» институты құрылды. Топырақ институтында (1996-­1997) директор орынбасары, (1998-1999), (1998-1999) директор қызметтерінде жұмыс атқарып, осы институттың тұрақты ғылыми кеңесшісі ретінде тағайындалды.

2002 жылдан әл-Фараби атындағы ҚазҰУ-ң профессоры. ҒӨОЭЖ РММ және ҚР Ауыл шаруашылығы топырақ құнарлығы лабораториясының меңгерушісі қызметін қосымша атқарады. ГА. Егоричев және Б.А. Корниенко ғалымдарымен бірге тұзданған топырақтың мелиорациясының жаңа теориялық негізін әзірледі. Күріш алқаптарындағы тұзданған топырақтың карбонатты тепе-теңдігі биохимиясының бұзылуын және өсімдіктер микрорганизмі алғаш айқындалып, энзимдердің рөлі жайлы алғаш мәліметтер алынған. Аридты зона топырақтарындағы тұздану және сілтілену тұжырымдамаларын ұсынған. Осы ғылыми тұжырымдама негізінде «Күріш алқаптарындағы сілтілі топырақтарды игерудің жаңа технологиясы» құрастырылып, КХДР, ҚХР, Ресей, Украина, Өзбекстан, Қарақалпақ елдерінде сынақтар жүргізілді. Жақын және алыс шет елдердегі бірқатар әдістемелік нұсқаулардың авторы. Осы зерттеушілермен Қазақстандағы тұзданған топырақтарды зерттеуге тұңғыш рет электронды микроскоп, газ-сұйықты хромотографы, аминқышқылды анализаторлар пайдаланылды.

Ұрпақ тәрбиесі – ұстазға байланысты. “Ұяда не көрсең, ұшқанда соны ілерсің” дегендей өнегелі ұстаздан жақсы шәкірт шығатыны сөзсіз. Ғалымның жетекшілігімен 14 ғылым кандидаты, 2 ғылым докторы, сонымен қатар 6 PhD докторант ғылыми кеңесшілігімен еліміздің және шет ел мемлекеттерінің беделді университеттерінде қорғалды.

Жалпы 300-ге жуық ғылыми еңбек жариалап, оның ішінде 4 монография, 15 өндіріске ұсыныс және 12 авторлық куәлік авторы. Серіктес авторлармен жарық көрген негізігі еңбектері: «Южные чернозёмы». 1972; «Почвы Акдалинского массива». 1977, «Теоретические основы мелиорации засолённых почв Казахстана и перспективы освоения таких почв в КНР». Пекин-Хар­бин, 1997, (қытай тілінде); «Система ведения сельского хозяйства Алматинской области» 2005,; «Концепция развития адаптив­но-ландшафтной системы земледелия для юго-востока Казахстана на период до 2010 г.», 2006; «География и экология почв Ка­захстана», 2006. Сонымен бірге, Қытайдың, Ресейдің және Отандық ғалымдарбен бірлесе отырып 2012 жылы «Тұзды топырақтардың су түзіндісінен алынған мәліметтерді талқылау» / «Интерпретация данных водной вытяжки из засоленных почв» / «Interpretation of the data of the Aqueous extract from saline soils» / «盐渍化土壤水溶液提取物数据说明» атты еңбегі 4 тілде жарық көрген.

Құрметті де ұлағатты ұстаз, Мамутов Жекен Үмбетқұлұлы, біз сізді еліміздің ғылымына үлес қосқан, жүрегі жұмсақ, кең пейілді және шексіз еңбексүйгіштік адам ретінде білеміз!

Сіздің кәсібилік, қызметтік міндеттерін орындау барысындағы үлкен жауапкершілік пен ынтаңыз әрқашан жас ұрпақ үшін үлгі болады.

Ізгі тілекпен, ҚазҰУ-дың география, жерге орналастыру және кадастр кафедрасының аға оқытушысы Шоқпарова Д.Қ., ассистент Жұмабекова И.Д., аға оқытушы Зұлпыхаров Қ.Б.